**Familha** : Gigants **Nom** : Los Prosons

# Origina :

La legenda deus Prosons que ven de la vath de Varètge, en Bigòrra Hauta, e sustot deus vilatges de Visòs e Vielar.

# Descripcion :

Los Prosons, o meilèu « eths » Prosons, com disen lo monde en la vath d’on vinen, qu’an las caracteristicas d’estar gigants, bien solide, d’estar mantuns (au contra deus auts personatges gigants de la mitologia gascona) e tanben, d’estar braves e non pas agressius, a maugrat d’ua hortalessa subernaturau.

# Istòria :

Los Prosons que son percebuts de duas faiçons diferentas :

* Ua credença que ne hèi los hilhs deus companhs de Roland, lo chivalièr, eròi de la batalha de Roncesvaus, vençut preus nòstes davancèrs vascons, e eth medís vadut gigant en lo legendari gascon. Aquesta interpretacion, pro recenta que s’empara sus la compreneson deu mot « proson » com sinonim deu francés *preux*. Badonc, l’equivalent d’aqueth mòt, « pros », bien qu’existís en occitan, mès dab un sens hòrt diferent deu francés : que vòu díser « calme », « doç », « brave », « amèche ».
* La segonda interpretacion, hòrt mei interessanta, e mèi en acòrd dab lo sens deu mòt (Proson = « pros »+ diminutiu « -on »), que haré d’aqueths Prosons los dobles deus *Jentilaks* bascos (los *Gentils*), dont representan lo monde de l’anciana societat vascona, destrusida per la latinitat e sustot preu cristianisme. Que’us pòdem véder, au mensh suu plan simbolic, com los hilhs de Mulat-Barba.

Que’s pòt notar qu’erudits locaus deus Pirenèus an afirmat qu’au parat de recèrcs arqueologics, òs umans de pagèra desmesurada que son estats descu- bèrts en uns cemitèris antics de Varètge o d’Aussau. Aquò e lo hèit qu’au cors de l’Istòria mèi recenta, de quan en quan, la memòria collectiva de las vaths nòstas retien personatges hòrt grands e hòrts, que semblaré indicar qu’ua raça de gigants auré existit per las montanhas en un passat hòrt lunhèc. Lhèu la legenda « deths Prosons » e vineré d’aquí…

# Intertextualitat :

* Los *Jentilaks* bascos.
* Los Irètges deu país de Foish.
* Los Peluts gascons.
* Totas las legendas d’òmes grans e hòrts en los Pirenèus (gigant de Sallent, de Gèdre, eca.).
* Lo roman *Arnaut de Lavedan*, Pierre Louis Tamboise, Marrimpouey jeune, Pau, 1967.